CELEX: 32019D1917
Language: bg
Date: 2018-12-03 00:00:00
Title: Решение (EС) 2019/1917 на Съвета от 3 декември 2018 година относно позицията, която трябва да се заеме от името на Съюза в рамките на 7-та сесия на срещата на страните по Споразумението за опазване на мигриращите водолюбиви птици от Африка и Евразия във връзка с някои изменения на приложение 3 към споразумението

18.11.2019   
               
               
                  BG
               
               
                  Официален вестник на Европейския съюз
               
               
                  L 297/5
               
            
         РЕШЕНИЕ (EС) 2019/1917 НА СЪВЕТА
         от 3 декември 2018 година
         относно позицията, която трябва да се заеме от името на Съюза в рамките на 7-та сесия на срещата на страните по Споразумението за опазване на мигриращите водолюбиви птици от Африка и Евразия във връзка с някои изменения на приложение 3 към споразумението
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Споразумението за опазване на мигриращите водолюбиви птици от Африка и Евразия („споразумението“) влезе в сила на 1 ноември 1999 г. и беше одобрено от името на Европейската общност с Решение 2006/871/ЕО на Съвета (1).
                  
               
                     (2)
                  
                  
                     Съгласно член Х, параграф 5 от споразумението срещата на страните може да приема изменения на приложенията към него.
                  
               
                     (3)
                  
                  
                     По време на 7-та сесия, която ще се проведе от 4 до 8 декември 2018 г. в Дърбан, Южна Африка, срещата на страните се очаква да приеме резолюция относно приемането на изменения на приложения 2 и 3 към споразумението.
                  
               
                     (4)
                  
                  
                     Предложените изменения на приложение 3 към споразумението, представени от Уганда и описани в проекторезолюция 7.3 относно следните девет вида: обикновена гага - Somateria mollissima, среден нирец - Mergus serrator, кафявоглава потапница - Aythya ferina, стридояд - Haematopus ostralegus, обикновена калугерица - Vanellus vanellus, пъстроопашат крайбрежен бекас - Limosa lapponica, черноопашат крайбрежен бекас - Limosa limosa, голям брегобегач - Calidris canutus, и голям червенокрак водобегач - Tringa erythropus допринасят за постигането на по-висока степен на закрила на намаляващите популации на тези видове и следва поради това да бъдат одобрени от името на Съюза. Съгласно член 3, параграф 4 от Решение 2006/871/ЕО обаче Комисията трябва да внесе резерва по отношение на предложените изменения, засягащи горепосочените девет вида, тъй като те биха наложили изменение на Директива 2009/147/EО на Европейския парламент и на Съвета (2), което не е възможно в срок от 90 дни от датата на приемането им от срещата на страните,
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза в рамките на 7-та сесия на срещата на страните във връзка с предложените изменения, тъй като резолюцията ще бъде обвързваща за Съюза и може да окаже значително въздействие върху съдържанието на законодателството на Съюза, а именно Директива 2009/147/EО,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза по време на 7-та сесия на срещата на страните по Споразумението за опазване на мигриращите водолюбиви птици от Африка и Евразия, е следната:
            Съюзът одобрява измененията на приложение 3 към споразумението, представени от Уганда и описани в проекторезолюция 7.3 на 7-та сесия на срещата на страните относно следните девет вида: обикновена гага — Somateria mollissima, среден нирец — Mergus serrator, кафявоглава потапница — Aythya ferina, стридояд — Haematopus ostralegus, обикновена калугерица — Vanellus vanellus, пъстроопашат крайбрежен бекас — Limosa lapponica, черноопашат крайбрежен бекас — Limosa limosa, голям брегобегач — Calidris canutus, и голям червенокрак водобегач — Tringa erythropus.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 3 декември 2018 година.
            
               
                  За Съвета
               
               
                  Председател
               
               N. HOFER
            
         
         
            (1)  Решение 2006/871/ЕО на Съвета от 18 юли 2005 г. относно заключението от страна на Европейската общност по отношение на Споразумението за опазване на мигриращите водолюбиви птици от Африка и Евразия (ОВ L 345, 8.12.2006 г., стр. 24).
         
            (2)  Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици (OВ L 20, 26.1.2010 г., стp. 7).